فرانسا جمهورباشقانی امانوئل مکرون، میانمارین آراکان بؤلگه‌سین‌دکی مسلمان‌لارا یؤنه‌لیک سالدیری‌لاری، "داوام ائتمکده اولان سوی‌قیریم" اولا‌راق دگرلندیردی.
بیرلشمیش میلت‌لر 727.جی باش قورولو توپلانتی‌لاری اوچون یئرلشدیگی نیویورکدا، فرانسا تی‌ام‌سی تلویزیون کانالینا آچیقلامالار وئرن مکرون، میانماردا آراکان‌لی مسلمان‌لارا قارشی تطبیق ائدیلن ائتنیک تمیزلیگین پیسلنمه‌سی و بو مسئله‌ده حرکته گئچیلمه‌سی لازیم اولدوغونو بیلدیردی.
زوراکیلیغین سونا چاتدیریلماسی اوچون چاغری وئریلمه‌سی و بؤلگه‌یه انسانی یاردیمین چاتدیریلماسی‌نین طلب ائدیلمه‌سی لازیم اولدوغونا دقتی چکن مکرون، مسئله‌نین بیرلشمیش میلت‌لر چرچیوه‌سینده مذاکیره اولونماسی‌نین اؤنم‌لی اولدوغونو وورغولادی.
پرزیدنت مکرون،
"فرانسا، گوونلیک شوراسین‌داکی اورتاقلاری ایله، بیرلشمیش میلت‌لرین، داوام ائتمکده اولان سوی‌قیریمی و ائتنیک تمیزلیگی قیناماسی اوچون مسئولیت آلاجاق" دئدی.
مکرون، وظیفه‌یه گلدیگی گون‌دن بو یانا ایلک دفعه دانیشدیغی بیرلشمیش میلت‌لر باش قورولوندا دونن آراکان‌لی مسلمان‌لارا قارشی قتل‌عام‌لاری "ائتنیک تمیزلیک" کیمی دگرلندیرمیشدی.
میانماردا آراکان‌لی مسلمان‌لارا قارشی سالدیری‌لار سونراسیندا مین‌لرجه انسانین اؤلدوگو، 400 مین‌دن چوخ اینسانین قونشو اؤلکه بانگلادشه گئچه‌رک یئرین‌دن اولدوغو تخمین ائدیلیر.
